Σουφλέ βανίλια
Εύκολο αρωματικό σουφλέ βανίλιας για να απολαύσουμε ζεστό ζεστό τα χειμωνιάτικα απογεύματα με φίλους.
1 κλωναράκι φυσική βανίλια, 200 γρ. γάλα φρέσκο, πλήρες, 30 γρ. αλεύρι για όλες τις χρήσεις, 80 γρ. κρόκοι (από περίπου 4 αυγά), 120 γρ. ασπράδια (από περίπου 4 αυγά), 25 γρ. ζάχαρη λευκή, κρυσταλλική, βούτυρο αγελάδος για τα φορμάκια, ζάχαρη άχνη για τα φορμάκια
Για να φτιάξουμε το σουφλέ βανίλια, σχίζουμε το κλωναράκι της βανίλιας κατά μήκος στη μέση. Γδέρνουμε το κλωναράκι είτε με τη λάμα του μαχαιριού είτε με ένα κουτάλι για να μαζέψουμε τα σποράκια του. Ρίχνουμε, τα σποράκια βανίλιας, σε μια κατσαρόλα μαζί με το γάλα και τοποθετούμε σε μέτρια φωτιά. Παράλληλα, βάζουμε το αλεύρι σε ένα μπολ. Όταν το γάλα πάρει μία βράση, αδειάζουμε το 1/3 μέσα στο αλεύρι και ανακατεύουμε με έναν αυγοδάρτη για να μη δημιουργηθούν σβόλοι.Αδειάζουμε το περιεχόμενο του μπολ στην κατσαρόλα και βράζουμε το μείγμα για 10 δευτερόλεπτα. Αποσύρουμε από τη φωτιά, προσθέτουμε τους κρόκους και ανακατεύουμε με έναν αυγοδάρτη. Αφήνουμε το μείγμα να έρθει σε θερμοκρασία δωματίου, για περίπου 30 λεπτά.Προθερμαίνουμε το φούρνο στους 190°C. Βουτυρώνουμε 6-8 ειδικά φορμάκια για σουφλέ και τα πασπαλίζουμε με ζάχαρη άχνη. Χτυπάμε στο μίξερ τα ασπράδια μέχρι να γίνουν μαρέγκα και προσθέτουμε τη ζάχαρη. Συνεχίζουμε το χτύπημα για 1 λεπτό.Ενσωματώνουμε τη μαρέγκα στο πρώτο μείγμα ανακατεύοντας απαλά με μια κουτάλα ή σπάτουλα ζαχαροπλαστικής (μαρίζ). Μοιράζουμε, το μείγμα βανίλιας, στα φορμάκια και ψήνουμε για 8-9 λεπτά.
Αλεύρι (ζύμες),Αυγά,Γάλα,Χορτοφαγικά